A BIZOTTSÁG 53/2008/EK RENDELETE
(2008. január 22.)
a Montenegrói Köztársaságból származó borokra vonatkozó közösségi vámkontingensek megnyitásáról és kezeléséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a borpiac közös szervezéséről szóló, 1999. május 17-i 1493/1999/EK tanácsi rendeletre (1) és különösen annak 62. cikkére,
mivel:
(1)
Az egyrészről az Európai Közösségek és azok tagállamai, másrészről a Montenegrói Köztársaság közötti stabilizációs és társulási megállapodás (2) (a továbbiakban: stabilizációs és társulási megállapodás) aláírására 2007. október 15-én került sor Luxembourgban. A stabilizációs és társulási megállapodás jelenleg ratifikálás alatt áll.
(2)
2007. október 15-én a Tanács megkötötte az egyrészről az Európai Közösség és másrészről a Montenegrói Köztársaság közötti, a kereskedelemről és a kereskedelemmel kapcsolatos ügyekről szóló ideiglenes megállapodást (3) (a továbbiakban: ideiglenes megállapodás), amely a stabilizációs és társulási megállapodás kereskedelemmel és kereskedelmi ügyekkel kapcsolatos rendelkezéseinek mielőbbi hatálybalépését írja elő.
(3)
Az ideiglenes megállapodás, valamint a stabilizációs és társulási megállapodás rögzíti, hogy a Montenegróból származó borok a közösségi vámkontingensek keretein belül nulla vámtétel mellett importálhatók a Közösségbe.
(4)
Az ideiglenes megállapodásban, valamint a stabilizációs és társulási megállapodásban foglalt vámkontingensek egyéves időszakokra szólnak, és határozatlan ideig ismétlődnek. A Bizottságnak végrehajtási intézkedéseket kell elfogadnia a közösségi vámkontingensek megnyitására és kezelésére vonatkozóan.
(5)
A Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendelet (4) egységes szerkezetbe foglalta a vámáru-nyilatkozatok elfogadásának időrendi sorrendje szerint igénybe veendő vámkontingensek kezelésének szabályait.
(6)
Különös figyelmet kell fordítani annak biztosítására, hogy valamennyi közösségi importőr egyenlő mértékben és folyamatosan hozzáférjen a vámkontingensekhez, és arra, hogy a kontingensekre vonatkozóan megállapított vámtételeket a kérdéses termékek bármely tagállamba történő importjára a vámkontingensek kimerüléséig folyamatosan alkalmazzák. A kontingensek közös kezelésének hatékonysága érdekében nem lehet akadálya annak, hogy a tagállamok engedélyt kapjanak a tényleges behozatalnak megfelelő szükséges mennyiségeknek a kontingensmennyiségekből való lehívására. A tagállamok és a Bizottság közötti kommunikációnak lehetőség szerint elektronikus úton kell történnie.
(7)
Ezt a rendeletet az ideiglenes megállapodás hatálybalépésétől indokolt alkalmazni, és alkalmazását indokolt a stabilizációs és társulási megállapodás hatálybalépését követően is folytatni,
(8)
Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
(1) A Bizottság a mellékletben foglalt feltételekkel nulla vámtételű vámkontingenst nyit meg a Közösségbe importált, a Montenegrói Köztársaságból származó borokra vonatkozóan.
(2) A nulla vámtételt a következő feltételek teljesülése esetén kell alkalmazni:
a)
az importált borok az ideiglenes megállapodás, valamint a stabilizációs és társulási megállapodás 3. jegyzőkönyvében előírtaknak megfelelően származási bizonyítvánnyal vannak ellátva;
b)
az importált borok nem részesülnek exporttámogatásban.
2. cikk
Az 1. cikkben előírt vámkontingenseket a Bizottság a 2454/93/EGK rendelet 308a-308c. cikkének megfelelően kezeli.
3. cikk
A tagállamok és a Bizottság szorosan együttműködnek e rendelet betartásának biztosításában.
4. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Rendelkezéseit 2008. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. január 22-én.